RBF วิ่งแรง 5% รับออเดอร์ใหม่ IP โบรกฯ เชียร์ซื้อเป้า 26.50 บ. ฟันธงกำไรโตยาว
RBF วิ่งแรง 5% ราคาแตะ 19.90 บ. ด้วยมูลค่าซื้อขาย 244.11 ลบ. รับคำสั่งซื้อสารสกัด CBD จากลูกค้าใหม่ IP คาดส่งมอบสินค้าล็อตแรกก.พ.65 โบรกฯ เชียร์ซื้อเป้า 26.50 บ. คาดกำไรปี 2565-66 โตถึง 52%
RBF วิ่งแรง 5% ราคาแตะ 19.90 บ. รับออเดอร์ลูกค้าใหม่ IP คาดส่งมอบสินค้าล็อตแรกก.พ.65 โบรกฯ เชียร์ซื้อเป้า 26.50 บ. ฟันธงกำไรโตยาว
9 ก.ย. 2564

ผู้สื่อข่าวรายงานว่า ราคาหุ้น บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ล่าสุด ณ เวลา 10.48 น. อยู่ที่ 20.10 บาท บวก 1 บาท หรือ 5.24% สูงสุดที่ 20.10 บาท ต่ำสุดที่ 19.20 บาท ด้วยมูลค่าซื้อขาย 279.60 ล้านบาท

ทั้งนี้ ราคาหุ้น RBF ปรับตัวขึ้น หลังบริษัทฯ แจ้งเรื่องการเซ็นสัญญารับคำสั่งซื้อสารสกัด CBD  ในกัญชง รวมถึง น้ำมันเมล็ดกัญชง (Hemp Seed Oil)  กับลูกค้ารายใหญ่เพิ่มอีก 1 ราย คือ บริษัท อินเตอร์ ฟาร์มา จำกัด (มหาชน) หรือ  IP เพื่อร่วมกันวิจัย พัฒนา และต่อยอดผลิตภัณฑ์ยาสมุนไพรเป็นรายแรกของประเทศไทย  ทั้งนี้เบื้องต้นบริษัทฯ คาดว่าจะพร้อมส่งมอบล็อตแรกให้กับ IP เพื่อพัฒนาต่อยอดผลิตภัณฑ์กลุ่มยาสมุนไพรได้ประมาณช่วงต้นเดือนกุมภาพันธ์ 2565
ด้าน บล.เคจีไอ (ประเทศไทย) ระบุในบทวิเคราะห์ (9 ก.ย.2564) เชื่อว่าธุรกิจกัญชงจะเป็นปัจจัยที่ช่วยขับเคลื่อนการเติบโตในระยะยาว เนื่องจากสามารถนำไปใช้ได้กับหลากหลายผลิตภัณฑ์ทั้งในกลุ่มอาหาร, เครื่องดื่ม, เครื่องสำอาง, และผลิตภัณฑ์สำหรับสัตว์ นอกจากนี้ สารสกัดจากกัญชงยังสามารถส่งออกไปยังต่างประเทศได้ในอนาคตอีกด้วย ถ้าหากต้นทุนการผลิตลดลงมากพอที่จะทำให้บริษัทสามารถแข่งขันได้
นอกจากนี้ มองว่าตลาดต่างประเทศจะเป็นอีกหนึ่งปัจจัยที่ช่วยหนุนการเติบโตระยะยาวของบริษัท โดยเฉพาะตลาดที่มีศักยภาพสูง อย่างเช่น อินโดนีเซีย และ เวียดนาม โดย RBF ได้ขยายฐานการผลิตแป้งชุบทอดในสองประเทศนี้แล้ว ทั้งนี้ ยังคงมองบวกกับแนวโน้มการเติบโตของ RBF และคาดว่ากำไรจะโตถึง 52% CAGR ในช่วงปี 2565-66 ยังคงคำแนะนำ “ซื้อ” และประเมินราคาเป้าหมายปี 2565 ที่ 26.50 บาท อิงจาก PER ที่ 52 เท่า